E. Antošová, poslankyňa: (2003-09-16):
Za najväčší politický folklór sa všeobecne doteraz považuje nedávna hádka o počte regiónov - 5, 8, 12, 16. Nakoniec snáď zvíťazil zdravý rozum. Keď si už obyvateľstvo zvyklo na 8 krajov, tak tie regióny, ktoré už raz mali štatút krajského mesta, sa ho nechceli vzdať a napokon zostal počet 8. Vytvoriť ďalšieho 4 nové plnohodnotné kraje so všetkými krajskými kultúrnymi, školskými a politickými inštitúciami by bolo skutočne nad ekonomické možnosti Slovenska. S plnou zodpovednosťou konštatujeme, že návrh na zrušenie okresných a transformáciu krajských úradov je zmätočný a nezorientovaný a nie je mu možné celkom dobre rozumieť. Doteraz nikto nezdôvodnil, aký význam malo vytvoriť pred dvoma rokmi 16 „krajských úradov“, ktoré doteraz robia vlastne to isté ako predtým 8 krajských úradov, ale oveľa drahšie. Rovnako sú to rozpočtové organizácie, to znamená so všetkými výdavkami sú závislé na štátnom rozpočte. Rozdiel je len v tom, že 8 z nich sa nazýva vyšší územný celok na čele so županom, pribudlo najmenej tisíc úradníkov a asi štyristo poslancov. Do vienka dostali nedofinancované kompetencie a perspektívu vyhadzovania peňazí pridelených zo štátnej kasy. Na jednej strane stojí plne vybudovaný krajský úrad s organizačnou štruktúrou, kvalifikovanými zamestnancami, výpočtovou technikou, budovami a podobne a na strane druhej sa hľadajú budovy, preťahujú sa politicky vhodní zamestnanci, dobudúva sa úrad, kupujú sa autá, opravujú zasadačky a podobne. A úplne zbytočne sa prepúšťajú ľudia a nelogicky sa platí vysoké odstupné - a opäť zo zdrojov štátneho rozpočtu. Už by sme sa mali raz poučiť z minulosti. Len pripomínam, že takýto model špecializovanej štátnej správy nedávno zhorel ako fakľa. Je všeobecne známe, že špecializovaná štátna správa je náročná na obslužný personál, bude potrebné opäť menovať veľa nových vedúcich pracovníkov, kupovať autá a hľadať budovy, vypracúvať nové smernice a predpisy. Konštatujem, že základný zámer reformy sa nesplnil a duplicity naďalej zostávajú. Transformované krajské a obvodné úrady budú mať vzhľadom na svoje kompetencie obrovské množstvo zamestnancov. Nadišiel čas na úvahy o spojení štátnej správy a samosprávy. Takto si priblíženie služby k občanom naozaj nepredstavujeme. Občania zvyknutí na to, že doteraz chodia na jeden úrad, tak v budúcom roku môžu pestovať turistiku po kompetenciách a hľadať príslušné úrady a súčasne platiť zvýšené cestovné na dopravu z mesta do mesta, čo platí osobitne o mimobratislavských občanoch. Bude to ďalší cenový balík na plecia občanov, výraznejší pre občanov s nízkymi príjmami. Vážení kolegovia, tejto koncepcii nedávam dlhšiu životnosť ako do konca volebného obdobia. Samospráva je organizačne nedotiahnutá, nedofinancovaná a absentujúcu racionalizáciu napríklad už spomínaných škôl a školských zariadení sme dali do vienka samosprávy. Pre vyše 2 200 obcí, kde sú školské zariadenia, sa peniaze na investície odsúhlasujú z jedného miesta bez možnosti následnej kontroly. Toto absolútne nevyrieši daňová decentralizácia. Je jasné, že rozdeľujeme jeden a ten istý balík peňazí, a ak dám viac jednej samospráve, tak bude chýbať na inom mieste. Mám pocit, že doterajší model rozdeľovania prostredníctvom okresných úradov bol funkčný. Možno by nezaškodilo vycestovať k susedom do Česka a opýtať sa, ako sa im tam osvedčila nová reforma. Táto reforma vznikla podľa nás len v úzkych politických kruhoch, i keď formálne sa prezentuje ako produkt splnomocnenca vlády pána Nižňanského. Doteraz nebola publikovaná žiadna dôveryhodná kvantifikácia o úsporách z vytvorenia špecializovanej štátnej správy a len konštatovanie o úspore 2 600 zamestnancov a 600 mil. Sk. Úspora je však len na papieri, spotrebujú ju výdavky na zriadenie špeciálok, na odstupné pre uvoľnených zamestnancov. Preto sa týmto číslam jednoducho nedá veriť. Vážené kolegyne, vážení kolegovia, mám veľkú obavu, že vláda si dala v tomto prípade latku tak vysoko, že ju bude treba podliezť, a nie preskočiť. Navrhovaná reforma verejnej správy len potvrdzuje, že naozaj nejdeme dobrým smerom, ideme bez dohody s opozíciou, bez širokej diskusie a hlavne neefektívne. Odporúčame nerozbíjať to, čo funguje, a ďalej neexperimentovať na občanoch a radšej dlhšie diskutovať v odborných kruhoch. Preto aj pre tieto dôvody navrhovanú reformu z našej strany podporiť nemôžeme. Osobne podporujem procedurálny návrhy prednesený poslancom Tiborom Cabajom, aby sa ďalej o návrhu zákona nerokovalo. Ďakujem. (Potlesk.)